Loftslagsmálin eru mikilvæg og nauðsynlegt að finna lausnir á því hvernig við bregðumst við aukinni losun og hvort hægt er að hafa áhrif á náttúrulega losun . Ekki kann ég svör við hinu síðarnefnda en losun af mannavöldum má t.d. reyna að takmarka með nýrri tækni , fjárfestingum og jákvæðum hvötum . Fyrir okkur Íslendinga skiptir heilsufar hafsins í kringum Ísland miklu . Að súrnun sjávar og breytt hitastig sé sem minnst af mannavöldum . Erfiðara getur verið að ráða við náttúruna . Árni Finnsson ritar í Morgunblaðið sl. mánudag grein mér til heiðurs þar sem hann rifjar upp pistil sem ég skrifaði um hrópin í loftslagsumræðunni líkt og Gréta Thunberg o.fl. viðhafa og svo rifjar Árni upp eina af mínum góðu ræðum . Ræðan sem Árna er hugleikin var flutt á Parísarráðstefnunni 2015 . Árni segir að ræða þessi hafi aldrei verið birt , er það miður því hún var nokkuð góð . Fyrir Árna skal ég reyna að finna ræðuna og setja á fésbókina . Árni tekur síðan við að gera mér upp skoðanaskipti í loftslagsmálum og segir m.a. að eitt sinn hafi ég verið Gréta T. Ekki fallega gert gagnvart Grétu . En það er stundum þannig með þá sem daðra við öfgar í umhverfismálum að ef einhverjir eru ekki alveg sammála þeirra skoðunum þá eru þeir orðnir „ afneitunarsinnar “ o.s.frv . Í pistli mínum sem Árni vitnar til gagnrýndi ég hrópin , köllin og neikvæðu hvatana sem virðast ráða för hjá vinstrimönnum og þá hjá hinni sósíalísku ríkisstjórn sem stýrir Íslandi þessa stundina . Slík gagnrýni breytir engu um áhyggjur mínar eða margra annarra af aukinni losun , hlýnun og súrnun sjávar o.s.frv . Ég hef reyndar talað fyrir því að lækka þær gríðarlegu niðurgreiðslur á jarðefnaeldsneyti sem ríki heims stunda og setja hluta af þeim fjármunum í fjárfestingar og þróun á umhverfisvænum orkugjöfum á borð við jarðhita . Það að hækka kolefnisskatt á Íslandi er óþarfi . Nær væri að verðlauna þá sem nýta umhverfisvænar lausnir t.d. í sínum rekstri . Skiptu út bensínbílnum og fáðu skattaafslátt eða eitthvað þess háttar . Setjum aukna fjármuni í rannsóknir á framleiðslu á innlendu eldsneyti , getum við nýtt þörunga til áburðarframleiðslu , getum við bundið meira af koltvísýringi í jörðinni ? Endurvinnum sorpið á Íslandi í stað þess að flytja það út , virkjum meira af fallvötnum til að fá hreinustu orkuna , lærum af sjávarútveginum sem sýnt hefur mikið frumkvæði o.s.frv . Áhyggjuefnin eru þau sömu í dag og voru 2015 . Öfgarnar í umræðunni og hjá þeim sem hafa atvinnu af því af fóstra öfgarnar skemma fyrir raunverulegum lausnum . Við eigum að draga úr útblæstri því það er skynsamlegt og nauðsynlegt en við eigum ekki að gera það með upphrópunum , heimsendaspám , bönnum og sköttum sem leiða til stöðnunar efnahagslífs . Því verð ég aldrei Árni . Höfundur : Gunnar Bragi Sveinsson , þingmaður Suðvesturkjördæmis og varaformaður Miðflokksins . Pistillinn birtist í Morgunblaðinu þann 15. janúar , 2020